Trafik- og Byggestyrelsen har afgjort, at Ryanair skal betale knap 8.000 kr. i erstatning til familien Sig, men familien får ingen penge af lavprisselskabet.

Michelle har en svaghed for kage og andre søde sager, hvorfor hun hver uge gerne tilbringer mange timer i fitnesscenteret.

Michelle blev uddannet journalist fra Danmarks Medie- og Journalisthøjskole i april 2015. Efter knap syv år med bopæl i Aarhus skiftede hun den jyske hovedstad ud med København. Det er en stor omvæltning for en pige, der er opvokset i en by med knap 1.000 indbyggere, og Google Maps er derfor den mest benyttede app for tiden.

Michelle Hansen, f. 1989, dækker den finansielle sektor. Hun startede i praktik på Jyllands-Postens erhvervsredaktion i 2013, hvor hun primært skrev om karriere og ledelse. Efterfølgende var Michelle tilknyttet Finans under afslutningen af journaliststudiet. I sin praktiktid har Michelle også været i Dansk Byggeris kommunikationsafdeling og på fagbladet Søfart.

Selvom Trafik- og Byggestyrelsen for langt over en måned siden bad lavprisselskabet Ryanair om at betale Peter Sig Kristensen og hans familie i alt 7.800 kr., har familien stadig ikke fået nogen penge.

Ryanair har ganske enkelte ignoreret afgørelsen.

Familien var blandt de mange danskere, der i sommer blev ramt af, at Ryanair lukkede selskabets base i Billund og dermed aflyste en række fly. 16 medlemmer af familien skulle i september fejre Peters fars 70-års fødselsdag på Kreta. Efter aflysningen gav Ryanair familien to muligheder: Enten kunne de få pengene tilbage eller vælge en anden rejse med Ryanair.

Men de alternative rejser, som Ryanair tilbød, passede ikke med de hotelbookinger, som familien allerede havde lavet.

Peter Sig Kristensen fik derfor de i alt 26.500 kr. tilbage for billetterne. Men de nye billetter, som familien købte gennem et andet flyselskab, blev væsentligt dyrere, og Peter Sig Kristensen bad derfor Ryanair om at betale forskellen, som han har krav på ifølge EU-reglerne. Det nægtede Ryanair, og så gik Peter Sig Kristensen til Trafik- og Byggestyrelsen.

Styrelsen gav familien delvis ret. Ryanair skal betale prisforskellen på udrejsen mellem Billund og Chania. I alt 7.800 kr. Den afgørelse kom d. 7. marts, og derfra havde Ryanair fire uger til at overføre pengene til familien. Men familien har intet hørt fra Ryanair.

»Det er sjusket. Da vi talte med dem i første omgang fremhævede de, at de selvfølgelig lever op til de nationale myndigheders regler og afgørelsen. Det klinger lidt hult nu, hvor de har en afgørelse mod sig,« siger Peter Sig Kristensen.

Det er ellers sjældent, at et flyselskab ikke følger de afgørelser, som Trafik- og Byggestyrelsen træffer. I 2015 gav styrelsen passagerer medhold i 451 sager. 30 af dem blev ikke fulgt. Når en sag ikke bliver fulgt, sender Trafik- og Byggestyrelsen den videre til anklagemyndigheden, som kan give flyselskabet en bøde. Pengene fra bøden går til staten og ikke passagererne.

Men det er en dyr model for selskaberne. For mens Ryanair skylder knap 8.000 kr. til Peter Sig Kristensen og hans familie, så vil Trafik- og Byggestyrelsen i sådan en sag anbefale en bøde på 10.000 kr. pr. passager. Altså 160.000 kr. i dette tilfælde.

Ryanair vil ikke stille op til et interview om sagen men skriver i en mail:

»Ryanair fortsætter med at leve fuldt op til EU261-lovgivningen (lovgivning vedr. kompensation af flypassagerer, red).«

Efter Finans er gået ind i sagen, har Ryanair kontaktet familien for endnu en gang at få oplyst familiens bankoplysninger.